b'\n_START_ARTICLE_\nElfriede Jelinek\n_START_SECTION_\nDate biografice\n_START_PARAGRAPH_\nElfriede Jelinek s-a n\xc4\x83scut \xc3\xaen anul 1946 \xc3\xaen M\xc3\xbcrzzuschlag. Mama sa Olga, n\xc4\x83scut\xc4\x83 Buchner, provine dintr-o familie a marei burghezii vieneze. Tat\xc4\x83l ei, Friedrich Jelinek, de origine ceho-ebraic\xc4\x83, decedat \xc3\xaen 1969, a fost chimist. Dup\xc4\x83 absolvirea gimnaziului, Elfriede s-a \xc3\xaenscris la conservatorul din Viena, unde studiaz\xc4\x83 la \xc3\xaenceput pianul \xc8\x99i compozi\xc8\x9bia, mai t\xc3\xa2rziu arta teatral\xc4\x83 \xc8\x99i istoria artei. \xc3\x8en 1967 este nevoit\xc4\x83 s\xc4\x83 \xc3\xaentrerup\xc4\x83 studiul din cauza unor tulbur\xc4\x83ri psihice cu st\xc4\x83ri anxioase \xc8\x99i tendin\xc8\x9b\xc4\x83 la izolare._NEWLINE_\xc3\x8en tradi\xc8\x9bia unei grupe vieneze, Elfriede Jelinek nu folosea la \xc3\xaenceput majusculele, scria numai cu litere mici. \xc3\x8en 1968 scrie primul s\xc4\x83u roman intitulat bukolit, pe care \xc3\xaens\xc4\x83 \xc3\xael public\xc4\x83 abia \xc3\xaen 1979. \xc3\x8en anul 1974 ader\xc4\x83 la partidul comunist austriac \xc8\x99i se angajeaz\xc4\x83 \xc3\xaen activitatea propagandistic\xc4\x83, pentru ca \xc3\xaen 1991 s\xc4\x83 se retrag\xc4\x83 din partid. Este c\xc4\x83s\xc4\x83torit\xc4\x83 cu Gottfried H\xc3\xbcngsberg, compozitor de muzic\xc4\x83 pentru filme, din cercul artistic grupat \xc3\xaen jurul regizorului german Rainer Werner Fassbinder._NEWLINE_Elfriede Jelinek \xc3\xaenregistreaz\xc4\x83 primul succes literar cu romanul Die liebhaberinnen (Amantele), ap\xc4\x83rut \xc3\xaen 1975, o caricatur\xc4\x83 marxist-feminist\xc4\x83 a romanelor de colportaj. Urmeaz\xc4\x83 o serie de piese de teatru \xc8\x99i romane, caracterizate printr-un stil agresiv \xc8\x99i non-conformist, care provoac\xc4\x83 o reac\xc8\x9bie ostil\xc4\x83 din partea publicului \xc8\x99i a criticii. Jelinek r\xc4\x83m\xc3\xa2ne p\xc3\xa2n\xc4\x83 \xc3\xaen prezent o scriitoare controversat\xc4\x83, \xc3\xaen centrul polemicilor \xc8\x99i al dezbaterilor sociale, totdeauna de actualitate. La aflarea atribuirii premiului Nobel pentru literatur\xc4\x83 a exclamat: "M\xc4\x83 bucur, desigur, dar m\xc4\x83 simt mai degrab\xc4\x83 \xc3\xaenfrico\xc8\x99at\xc4\x83". A decis s\xc4\x83 nu participe la festivitatea din Stockholm de decernare a premiului, \xc3\xaentruc\xc3\xa2t nu se simte \xc3\xaen stare s\xc4\x83 suporte ca persoan\xc4\x83 toate obliga\xc8\x9biile ceremoniilor oficiale. "M-a\xc8\x99 sim\xc8\x9bi amenin\xc8\x9bat\xc4\x83 acolo".'